stanford-oval/wikipedia huggingface dataset:
דרום סודאן
היסטוריה > העימותים בין הדרום לצפון

באמצע המאה ה-20 החריף העימות בין צפון סודאן המוסלמית לדרום הנוצרי ברובו. העימות המזוין החל עוד לפני מתן העצמאות לסודאן, ב-1955, ונמשך עשרות שנים. בכך הוא נחשב לאחת ממלחמות האזרחים הממושכות בעולם. העימותים שככו ב-1972 לכעשר שנים.
ב-1983, בעקבות החלת חוקי השריעה האיסלאמית בסודאן על ידי ג'עפר נומיירי, התקוממו חיילי הדרום הנוצרי. ג'ון גראנג, קצין בכיר בצבא סודאן שנשלח להרגיע את הרוחות, עבר לצד המורדים והנהיג עד מהרה את המרד, בהקימו את צבא השחרור העממי הסודאני. המהומות הפכו למלחמה של ממש, מלחמת האזרחים הסודאנית השנייה, שנמשכה יותר מעשרים שנה, ובמהלכה נהרגו כמיליון וחצי נפש. ב-1985, עם הדחת נומיירי, סירב גראנג להצטרף לממשלה החדשה או ליטול חלק בבחירות שנערכו ב-1986.
הלחימה הבלתי פוסקת הביאה למותם של מיליוני אזרחים, ולהפיכתם של מעל ארבעה מיליון לעקורים או לפליטים.
בינואר 2005 נחתם בניירובי הסכם ששם קץ למלחמה, במסגרתו היה גראנג אמור להתמנות לסגנו של נשיא סודאן, עומר אל-בשיר, ולאחראי על חבל דרום סודאן לתקופה שעד משאל העם העתידי ב-2011.
ב-9 ביולי 2005 הושבע לתפקיד סגן הנשיא. ב-30 ביולי נהרג גראנג בהתרסקות מסוק בנסיבות לא ברורות. על פי הודעת ממשלת סודאן, התרסק המסוק באזור הררי "בשל ראות לקויה". בעקבות מותו של גראנג הכריזה ממשלת סודאן על שלושה ימי אבל לאומי, אך בח'רטום התעמתו צעירים מדרום סודאן עם כוחות הביטחון ו-84 מהם נהרגו.
היסטוריה > אוטונומיה ומשאל העם לעצמאות החבל

עם הסכם השלום ב-2005 הוקמה ממשלה נפרדת בחבל ארץ זה, וכן מועצה מחוקקת.
דרום סודאן הפכה לאזור אוטונומי בסודאן בשנת 2005, לאחר חתימת הסכם שלום מקיף בין ממשלת סודאן לצבא השחרור העממי הסודאני.
קיימת אי ודאות לגבי מעמדו של אזור אביי (Abyei) שבמדינת דרום קורדופן.
בינואר 2008 יצאו הכוחות האחרונים של צבא סודאן מהחבל.
לקראת משאל העם הייתה התגייסות בינלאומית כדי לאפשר למשאל העם לעבור באופן תקין וכדי להבטיח שסודאן תקבל את התוצאה הצפויה של היפרדות דרום סודאן ממנה. בינואר 2011 התקיים משאל העם בחבל, ובו התושבים התבקשו לבחור האם להיפרד בצורה מוחלטת מסודאן או להמשיך ולהיות חלק ממנה. על מהלך הבחירות השגיחה משלחת בינלאומית בראשות ורוניק דה קייזר. ברוב עצום של 99% מהקולות הוחלט על הפיכתה של דרום סודאן למדינה עצמאית שבירתה היא ג'ובה. סודאן הודיעה שהיא מברכת את דרום סודאן לקראת עצמאותה ומכירה בה, אך נותרה מחלוקת בנוגע לגבול בין הצפון לדרום ובנוגע לבעלות על מחוז אביי.
במקביל לממשלה, בדרום סודאן קיימות חבורות מורדים השולטות על חלקים של האזור, בייחוד באזורים בהם ממוקמים מקורות הנפט המהווים את שורשו של הקונפליקט באזור. 80% מתפוקת הנפט בסודאן מקורה בדרום וישנה התעניינות כלכלית גוברת מצד מדינות וחברות בינלאומיות המעוניינות להשקיע באזור אם יתברר שיש בו יציבות שלטונית.
דרום סודאן הכריזה על עצמאות ב-9 ביולי 2011. ב-14 ביולי 2011 התקבלה דרום סודאן כחברה באו"ם. המדינה הראשונה שהכירה בדרום סודאן הייתה סודאן, שנשיאה גם השתתף בטקס הכרזת העצמאות. מדינות רבות אחרות הכירו בה, ובהן חמש החברות הקבועות במועצת הביטחון (ארצות הברית, רוסיה, הממלכה המאוחדת, צרפת וסין) וגם מדינת ישראל.
היסטוריה > לאחר קבלת העצמאות ועד מלחמת האזרחים

המאבק של תושבי דרום סודאן נגד שלטונות סודאן הביא להתחמשות האוכלוסייה בנשק רב. ניסיונות של שלטונות דרום סודאן, לאחר הקמת המדינה החדשה, לאסוף את הנשק זכו להצלחה מוגבלת בלבד. מאז השגת העצמאות, החל מעגל דמים פנימי בין השבטים השונים. מדצמבר 2011 אף הייתה הסלמה במצב והיו דיווחים על עשרות אלפי תושבים שנאלצו לעזוב את בתיהם. דרום סודאן נאלצה גם לקלוט פליטים רבים שנמלטו מסודאן, דבר שהקשה מאוד על כלכלת המדינה. כמו כן, דרום סודאן הייתה עם הקמתה לאחת המדינות הפחות מפותחות בעולם. תמותת ילדים עד גיל חמש עמדה בה על אחד מכל שבעה ועל פי מידע של האו"ם לכמחצית מהאוכלוסייה לא הייתה גישה למי שתייה.
בנוסף לבעיות פנימיות אלה הסתבר שגם הסכסוך החיצוני עם השכנה מצפון עדיין לא הסתיים. אזור הגבול החדש שבין דרום סודאן לסודאן, כולל בתוכו את כל שדות הנפט העשירים של סודאן שלפני החלוקה. שתי המדינות החדשות נאבקו לפיכך, מאז עצמאותה של דרום סודאן, על השליטה באזורים אלה. שלושה סכסוכים צבאיים מוגבלים בהיקפם התרחשו בשלושה מאזורי הגבול סמוך לפני העצמאות ובמהלך שנת העצמאות הראשונה של דרום סודאן: בדרום קורדופן, בהגליג (Heglig) ובאביי (Abye). שום צד לא ניצח באופן דרמטי באף אחד מהסיבובים הצבאיים הללו. אף צד גם איננו מעוניין כנראה להגיע למלחמה טוטאלית בין המדינות, אשר גם כך נמצאות במצב כלכלי רעוע. בנסיבות אלה פנו שתי המדינות לכיוונים דיפלומטיים ומנסות לפתור את סכסוכי הנפט והגבולות ביניהן במשא ומתן.
ב-12 באפריל 2013 ערך לראשונה שליט סודאן דאז, עומר אל-בשיר, את ביקורו הרשמי הראשון בג'ובה, בירת דרום סודאן.
היסטוריה > מלחמת האזרחים (2013–2020)

האוכלוסייה בדרום סודאן מורכבת משני שבטים עיקריים: הדינקה והנואר. בין השבטים קיים סכסוך עתיק יומין. עם קבלת עצמאותה של המדינה החדשה התעוררו תקוות כי הסכסוך הגיע לסיומו. לנשיא דרום סודאן התמנה סאלווה קיר מאיארדיט המשתייך לשבט הדינקה, וריק מצ'אר (אנ') המשתייך לשבט הנואר התמנה לסגן הנשיא. השניים החלו לשתף פעולה, אך לא הצליחו להגיע להסכם על שילוב הצבאות שלהם לצבא אחד.
מערכת היחסים בין השניים הייתה מתוחה במשך שנתיים וביולי 2013 פיטר הנשיא את מצ'אר מתפקידו ואתו את כל הקבינט. מהלך זה גרר אחריו ביקורת בינלאומית, בגין החשש להחייאת הסכסוך בין השבטים, ודרדור המדינה לאלימות. מצ'אר נמלט מן המדינה, ומן הגלות החל מנהל את צבא המורדים. השקט נשמר במדינה, אך בדצמבר 2013 פרץ סכסוך אלים. הצדדים האשימו זה את זה באחריות לפרוץ הסכסוך, אנשי הנשיא טענו כי כוחות הצבא מנעו הפיכה מצד אנשי מצ'אר, בעוד כוחות המורדים טענו כי האלימות החלה בהוראה מפורשת של הנשיא, אשר חשב בדרך לחסל את יריביו הפוליטיים. תוך ימים ספורים החלו אנשי צבא משבט הנואר עורקים מצבא המדינה, ומצטרפים אל המורדים, המלחמה שהתלקחה, הייתה מלווה במעשי זוועה ורצח של אנשים רבים.
מועצת הביטחון של האו"ם הפעילה לחץ כבד על הצדדים לסיים את מעשי האלימות, ולאחר שארצות הברית העלתה במועצה הצעת החלטה, כנגד דרום סודאן המטילה עליה אמברגו נשק וסנקציות נוספות, חתם הנשיא קיר באוגוסט 2015 על הסכם שלום לסיום מלחמת האזרחים. ההסכם הוביל לממשל משותף לשני הצדדים, אך ביולי 2016 התחדשה הלחימה. כשנתיים לאחר מכן הוכרז שהצדדים הגיעו שוב להסכם שיתוף כוחות דומה, לפיו הכוח בגופי הממשל יחולק בין הצדדים היריבים. המימוש המלא של ההסכם נדחה מספר פעמים, עד שבפברואר 2020 נחתם הסכם שלום. ב-2018 הוערך ש-190,000 אנשים נהרגו ישירות במלחמה ושכ-400,000 אנשים איבדו את חייהם במלחמה או בנסיבות הקשורות אליה.
פוליטיקה

בתקופת קבלת העצמאות, אושרה חוקה חדשה וזמנית. החוקה קובעת משטר נשיאותי, שבה הנשיא הוא ראש המדינה, ראש הממשלה ומפקד הכוחות המזוינים. לפי החוקה, הפרלמנט מורכב משני בתים: בית תחתון שנבחר ישירות על ידי העם, ובית עליון של נציגי המחוזות. בבית התחתון חברים כ-170 חברים. 160 מתוכם חברים במפלגתו של הנשיא סאלווה קיר מאיארדיט, שישה עצמאיים ועוד כארבעה חברים ממפלגה קטנה.
גאוגרפיה

דרום סודאן משתרעת על שטח כולל של 644,329 קילומטר מרובע (מקום 18 ביבשת אפריקה) והיא מדינה ללא מוצא לים. המדינה גובלת באתיופיה ממזרח, בקניה, אוגנדה והרפובליקה הדמוקרטית של קונגו בדרום, ברפובליקה של מרכז אפריקה במערב, ובסודאן בצפון.
אורך גבולות דרום סודאן עם שכנותיה מסתכם ב-4,797 ק"מ: הרפובליקה המרכז-אפריקאית – 682 ק"מ, הרפובליקה הדמוקרטית של קונגו – 628 ק"מ, אתיופיה – 883 ק"מ, קניה – 232 ק"מ, סודאן – 1,937 ק"מ ואוגנדה – 435 ק"מ.
גבולה עם סודאן טרם נקבע סופית באזור אביי, ובדרום קורדופן.
כמו כן אזור משולש הגבולות עם אתיופיה וקניה – משולש אילֶמי, נתון גם הוא במחלוקת.
גאוגרפיה > פני השטח

הרי הימטונג נמצאים בדרום מזרח דרום סודאן, במחוז אקווטוריה המזרחית, ומשתרעים עד אוגנדה. הר קיניאטי הוא ההר הגבוה ביותר בדרום סודאן והוא הפסגה הגבוהה בהרי הימטונג. גובהו 3,187 מטרים. הר אבורסיין נמצא במערב המדינה, במחוז מערב בחר אל-ע'זאל, על הגבול עם הרפובליקה המרכז-אפריקאית. גובהו 1,113 מטרים.
דרום סודאן מאופיינת בעיקר בביומה טרופית, ביצות וערבות. הנילוס הלבן חוצה את המדינה ועובר בעיר הבירה, ג'ובה.
הנילוס הלבן מאבד חצי מכמות המים שזורמים בו באזור ביצת סוד באופן קבוע עקב התאיידות, דיות ושתייה של בעלי חיים.
גאוגרפיה > חלוקה מנהלית

בדרום סודאן (מאז 2020) 10 מדינות, הנמנות עם שלושה חבלי ארץ:
באקווטוריה (=המשוונית), שהיא החבל הדרומי ביותר, שלוש מדינות: אקווטוריה התיכונה, המערבית והמזרחית.
בבחר אלע'זאל שבצפון מערב ארבע מדינות: צפון בחר אל-ע'זאל, מערב בחר אל-ע'זאל, מדינת האגמים וואראפ.
בחבל הנילוס העליון הגדול שלוש מדינות: מדינת הנילוס העליון, ג'ונגליי, ומדינת האיחוד.
כל מדינה מתחלקת למספר נפות וקיימות כיום 86 נפות בדרום סודאן.[דרוש מקור]
כלכלה

כלכלת דרום סודאן היא כיום אחת העניות בעולם. רק כ-360 קילומטרים מהכבישים במדינה סלולים באספלט וכ-27% מתושביה בלבד יודעים קרוא וכתוב.
דרום סודאן מייצאת עץ לשוק העולמי. האזור עשיר במחצבים ומשאבים טבעיים כמו נפט, עפרת ברזל, נחושת, כרום, אבץ, טונגסטן, מיקה, כסף, זהב, יהלומים, אבן גיר ואנרגיה הידרואלקטרית. כלכלת המדינה, כמו מדינות מתפתחות אחרות, תלויה רבות בחקלאות.
צינור הנפט הראשי של סודאן משמש להובלת נפט שמייוצא מ"שדה יוניטי" במחוז מדינת האיחוד אל בתי הזיקוק בעיר פורט סודאן השוכנת לחופי הים האדום. אורכו של הצינור נאמד בכ-1,600 ק"מ. שדה יוניטי הוא אחד ממקורות הסכסוך בין הצפון לדרום וטרם נקבע גובה התשלום של דרום סודאן לסודאן על העברת הנפט שעובר דרכה לייצוא.
51% מהאוכלוסייה חיים מתחת לקו העוני (פחות מדולר ליום לפי הגדרת האו"ם) ו-18% חיים בתנאי רעב.
7.4% מהאוכלוסייה חיים בתנאי תברואה נאותים, 68.7% ממשקי הבית בעלי גישה למים המוגדרים לשתייה ורק 1% מהאוכלוסייה מחוברת לחשמל.
המטבע הרשמי במדינה הוא לירה דרום סודאנית.
דמוגרפיה

אוכלוסיית המדינה נאמדת ב-11 מיליון נפש (נכון ל-2013). על פי מפקד אוכלוסין שנערך בשנת 2008, אוכלוסיית המדינה מנתה כ-8.2 מיליון תושבים. הקבוצה האתנית המובילה בגודלה היא הדינקה, ואחריה שבטי הנואר, הבארי והשילוק. השפה הרשמית בחבל כבר מ-1928 היא אנגלית, בשל ריבוי להגים ושפות בין השבטים הרבים. קיים גם שימוש בלהג הערבי של ג'ובה. לעומת סודאן המוסלמית, הדת השלטת בדרום סודאן היא הנצרות, לצד אמונות פגניות. רוב הנוצרים משתייכים לכנסיות הקתולית או האנגליקנית, בהשפעת מיסיונרים מערביים שחדרו לדרום סודאן החל מאמצע המאה ה-19. מיעוטם משתייכים לכנסיות האתיופית או הקופטית או לכנסיות מערביות קטנות יותר.
ממוצע נפשות למשפחה בדרום סודאן הוא 6. 51% מאוכלוסיית המדינה מתחת לגיל 18. תוחלת החיים הממוצעת היא 42. תמותת הנשים היולדות נאמדת בשיעור של כ-2% מסך כל הלידות (הנתון הגבוה בעולם). 30% מהיולדות בגיל 15–19.
ראו גם

סודאן
רצח העם בדארפור
צבא דרום סודאן
הבנק המרכזי של דרום סודאן
חינוך בדרום סודאן
תומר אלטמן

תומר אלטמן (נולד ב-8 בפברואר 1998) הוא כדורגלן ישראלי המשחק בעמדת הקשר בהפועל פתח תקווה.
קריירה

אלטמן התחיל את הקריירה שלו בקבוצת הילדים של הפועל פתח תקווה ובגיל 14 הצטרף למחלקת הנוער של מכבי תל אביב והשתתף עימה בליגת האלופות לנוער ואף כבש בהפסד 2-1 לפורטו. ב-28 באוקטובר 2015 ערך את הופעת הבכורה שלו בקבוצה הבוגרת בהפסד 3-1 לבני יהודה במסגרת גביע הטוטו. ב-6 בינואר 2018 רשם דקות משחק בניצחון 0-3 נגד בני ממב"ע הגולן.
בקיץ 2018 הושאל לבית"ר תל אביב רמלה כחלק משיתוף פעולה בין המועדונים. ב-23 באוגוסט 2018 ערך את הופעת הבכורה שלו בקבוצה בהפסד 1-0 להפועל קטמון ירושלים. ב-25 בינואר 2019 הבקיע את שער הבכורה שלו בקבוצה בניצחון 0-3 נגד מכבי אחי נצרת. בקיץ 2019 נשאר לעונה נוספת במועדון ששינה את שמו ל"בית"ר תל אביב בת ים". ב-23 בינואר 2020 הצטרף להפועל חיפה מליגת העל במדיה שיחק עונה וחצי ורשם 40 הופעות.
בקיץ 2021 שוחרר ממכבי תל אביב ואת המחצית הראשונה של העונה העביר כשחקן חופשי. ב-5 בינואר 2022 חתם ברודה מהליגה ההולנדית השנייה, במדיה רשם 6 הופעות.
בקיץ 2022 חזר לישראל וחתם בהפועל ירושלים מליגת העל והתאחד עם מאמנו מהנוער של מכבי תל אביב, זיו אריה. ב-3 בספטמבר 2022 הבקיע את שער הבכורה שלו בליגת העל בניצחון 0-3 נגד מ.ס. אשדוד.
ב-28 ביוני 2024 חתם אלטמן בהפועל פתח תקווה מהליגה הלאומית.
אלטמן שיחק בכל נבחרות הנוער והצעירות של ישראל.
הערות שוליים

↑  יגאל גולדשטיין, ‏ליגיונר חדש: תומר אלטמן חתם ברודה, באתר ערוץ הספורט, 4 בינואר 2022
↑  הדר יעקבי, ‏רכש נוסף: תומר אלטמן חתם בהפועל ירושלים, באתר ערוץ הספורט, 30 ביוני 2022
↑  מוטי פשכצקי, ‏רשמי: תומר אלטמן חתם בהפועל פ"ת, באתר ערוץ הספורט, 28 ביוני 2024
סקובי-דו, איפה אתה?

| --- | --- |

כותרת הפתיחה
 מבוסס על:  סקובי דו 
 שיר הנושא:  "Scooby-Doo, Where Are You!" בביצועם של לארי מארקס (1969–1970)  וג'ורג' איי. רוברטסון הבן (1970)
 סוגה:  אנימציה קומדיית אימה הרפתקאות מסתורין בידור לכל המשפחה
 יוצרים:  ג'ו רובי קן ספירס
 כותבים:  ג'ו רובי, קן ספירס 
 בימוי:  ג'וזף ברברה ויליאם האנה
 מדבבים:  דון מסיק קייסי קאסם פרנק ולקר ניקול ג'פה סטפניאנה כריסטופרסון (1969–1970) הת'ר נורת' (1970)
 ארץ מקור:  ארצות הברית ארצות הברית
 שפות:  אנגלית
 מספר עונות:  3
 מספר פרקים:  41
 תוכנית המשך:  סרטי סקובי-דו החדשים (1972–1973)
 הפקה
 מפיק:  ג'וזף ברברה ויליאם האנה
 מפיקים בפועל:  ויליאם האנה, ג'וזף ברברה, בפסקה זו רשומה אחת נוספת שטרם תורגמה 
 חברת הפקה:  Hanna-Barbera Productions
 הפצה:  DFS Program Exchange ‏(1980–1981) Turner Program Services ‏(1992–1998) Warner Bros. Television Distribution ‏(1999–הווה)
 מוזיקה:  טד ניקולס (1969–1970)
 אורך פרק:  21 דקות
 שידור
 רשת שידור:  CBS ‏(1969–1970) ABC ‏(1978)
 רשת שידור בישראל:  ערוץ 2 ערוץ הילדים
 פורמט (תמונה):  Film 4:3 480i
 פורמט (קול):  מונו
 תקופת שידור מקורית:  13 בספטמבר 1969 – 23 בדצמבר 1978
 קישורים חיצוניים
 דף התוכנית ב-IMDb
 
סקובי-דו, איפה אתה? (באנגלית: !Scooby-Doo, Where Are You) היא סדרת טלוויזיה מונפשת אמריקאית לילדים מסוגת קומדיית-מסתורין, שהופקה על ידי אולפני האנה-ברברה עבור רשת CBS. הסדרה עלתה לראשונה לשידור כחלק מלוח הזמנים של יום שבת בבוקר של הרשת ב-13 בספטמבר 1969 ושודרה במשך שתי עונות עד ל-31 באוקטובר 1970. בשנת 1978, מבחר פרקים מהסדרות המאוחרות של סקובי-דו ו"המופע של סקובי-דו" שודרו ברשת ABC תחת שמה של הסדרה, "סקובי-דו, איפה אתה?", ואותם הפרקים שווקו על גבי תקליטורי DVD כעונתה השלישית של הסדרה.
הסדרה מציגה לראשונה את דמויתיהם של המתבגרים פרד ג'ונס, דפני בלייק, ולמה דינקלי ושאגי רוג'רס, ואת דמותו הראשית, של כלב דני ענק אנתרופומורפי בשם סקובי-דו. הקבוצה, המכנה את העצמה "מסתורין בע"מ", נוסעת בוואן המכונה בפיהם "מכונת המסתורין", פותרת תעלומות המערבות אגדות אורבניות מקומיות; בכך הם מגלים כי הנבל או הפושע היומי הוא כמעט תמיד פושע המנצל את האגדה המקומית לטובת רווח אישי באמצעות התחזות למושא האגדה.
הסדרה היוותה את גלגולה הראשון של זיכיון תקשורתי ארוך טווח המורכב בעיקר מסדרות אנימציה, מספר סרטים ומרציינדז. בישראל, הסדרה עלתה לשידור בערוץ 2 ובערוץ הילדים עם תרגום.
סקירה

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון |
| --- | --- | --- | --- | --- | --- |
|  | 1 | 17 | 17 | 13 בספטמבר 1969 | 17 בינואר 1970 |
|  | 2 | 8 | 8 | 12 בספטמבר 1970 | 31 באוקטובר 1970 |
|  | 3 | 16 | 16 | 9 בספטמבר 1978 | 23 בדצמבר 1978 |
צוות המדבבים

דון מסיק – סקובי-דו
קייסי קאסם – נורוויל "שאגי" רוג'רס
פרנק ולקר – פרד ג'ונס
סטפניאנה כריסטופרסון (עונה 1) וניקול ג'פה (עונות 2–3) – דפני בלייק
הת'ר נורת' (עונות 1–2) ופאט סטיבנס (עונה 3) – ולמה דינקלי
פיתוח

סקובי דו, איפה אתה? פותחה כמאמץ משותף של רשת CBS וחברת האנה-ברברה ליצור תוכנית לא-אלימה שתשודר בבקרי שבת שתפייס את ההורים שהפגינו על סדרות הטלוויזיה מבוססות גיבורי-העל של אמצע שנות ה-60. במקור, הסדרה נקראה Mysteries Five ומאוחר יותר גם ?Who's Scared, במהלך שלב ההפקה והמעבר מהתסריט למסך, הסדרה עברה מספר שינויים מתסריט למסך (המשמעותי ביותר היה ביטול הרעיון להציג את הקבוצה כקבוצה עם להקה מוזיקלית). עם זאת, הרעיון הבסיסי – קבוצת בני נוער וכלבם הפותר תעלומות הקשורות באלמנטים על-טבעיים – נשאר במרכז התסריט.
פיתוח > כתיבה ותבנית עלילתית

יוצרי "סקובי-דו", ג'ו רובי וקן ספירס שימשו כמפקחים עלילתיים במהלך הפקת הסדרה. רובי, ספירס וביל לוץ כתבו את כל התסריטים לשבעה-עשר פרקיה של העונה הראשונה, ואילו לוץ, לרץ בורן וטום דגנייס כתבו את שמונת הפרקים של העונה השנייה עם רובי וספירס כעורכים עלילתיים. על אף שהעלילה השתנתה במעט ומיקומה של הקבוצה השתנה גם הוא מפרק לפרק. הרעיון העלילתי העיקרי בכל הפרקים נשאר זהה כדלקמן:
החבורה נוהגת ב"מכונת המסתורין", חוזרת או נוסעת לפעילויות אופייניות לנערים בגיל ההתבגרות, כאשר הוואן שלהם מתקלקל מסיבות שונות ומגוונות (התחממות יתר, תקר, אזילת הדלק שבמכל) בסביבה הקרובה לנכס ענקי (בקתת סקי, בית מלון, מפעל, אחוזה).
החבורה מגלה שהיעד הלא-מכוון שלהם סובל מבעיית מפלצות (רוחות רפאים, אנשי שלג, ערפדים, מכשפות וכו'). החבורה מתנדבת אז לחקור את המקרה.
החבורה מתפצלת כדי לכסות יותר שטח – פרד וולמה מוצאים רמזים, דפני נקלעת לסכנה ולרוב גם נחטפת על ידי הנבל, ואילו שאגי וסקובי מוצאים אוכל ואת המפלצת שרודפת אחריהם.
נמצאים מספיק רמזים נמצאים כדי לשכנע את החבורה שהרוח / המפלצת היא זיוף. פרד מפתח אז מלכודת מורכבת מדי מכדי לתפוס אותה (רק כדי שתשתבש באופן בלתי הפיך). לחלופין, מנסה החבורה לקרוא לשריף המקומי, אך מסוכלת על ידי הנבל.
בסופו של דבר, המפלצת נתפסת ומתגלה כפושע רגיל ואנושי לכל דבר. המפלצת מתגלה כדמות סמכותית השולטת באזור או כדמות מקומית תמימה למראה שמשתמשת בתחפושת על מנת לחפות על פשע או הונאה.
אחרי השורה המפורסמת שנאמרת מפי הנבל: "והייתי גם מצליח אלמלא אתם, ילדים חטטנים", הנבל נלקח לכלא והחבורה ממשיכה בדרכה ליעדה המקורי.
פיתוח > מוזיקה

בעונה השנייה הופיעו שירי "סצנת המרדף" שהופקו על ידי "לה לה הפקות" (שבמקור חתמו על חוזה להלחנת המוזיקה ל"ג'וזי ולפוסיקאטס"), הראשונה מבין סדרות אנימציה רבות שהתחקו אחר אותה תבנית כמו הסדרה). שירים אלה נכתבו על ידי דני ג'נסן ואוסטין רוברטס, ובוצעו על ידי רוברטס, שגם עשה הקלטה חדשה של שיר הנושא של הסדרה עבור העונה השנייה. שיר הנושא של הסדרה זכה לגרסאות כיסוי על ידי מספר אמנים, ביניהם מתיו סוויט עבור הספיישל הטלוויזיוני משנת 1995 ולאלבום "Saturday Morning: Greatest Hits"; להקת Third Eye Blind עבור הסרטים "סקובי-דו באי הזומבים" (1998) ו"סקובי-דו והמפלצת ממקסיקו" (2003); בילי ריי סיירוס עבור הסרט "סקובי-דו ורוחה של המכשפה" (1999); ג'ניפר לאב יואיט עבור הסרט "סקובי-דו ופלישת החייזרים (2000); להקת "ה-B-52" (סינדי, קייט ופרד) עבור הסרט "סקובי-דו במרדף מתוכנת" (2001); להקת "MxPx" עבור גרסת הלייב-אקשן (2002); וקריסטל האריס עבור הסרט "סקובי-דו ואגדת הערפד (2003).
הסדרה השתמשה בצחוק מוקלט, תכונה נפוצה ברוב סדרות הטלוויזיה המונפשות עד סוף שנות ה-70. הצחוק המוקלט הוסר לצורך סינדיקציה בשנות ה-80. בעקבות רכישת "האנה-ברברה" ורשתותיה השונות (TBS, TNT ו-Cartoon Network) ששידרו את הסדרה בשנת 1994, על ידי חברת טרנר, הצחוק המוקלט הוחזר בשנת 1997.
הפצה וביקורת

עם שידוריה, הסדרה נהפכה ללהיט של "האנה-ברברה ורשת "CBS", מה שהוביל את "האנה-ברברה" להפיק וליצור סדרות בעלות אלמנטים דומים עבור רשתות "ABC",‏"NBC" ו-"CBS".
בשנת 2005, הסדרה הגיעה למקום ה-49 ברשימת "מאה הסדרות המצוירות הגדולות ביותר של ערוץ 4" בבריטניה, ונבחר לאחרונה יותר ל"תוכנית הטלוויזיה הגדולה ביותר לילדים" על ידי צופי אותו ערוץ. הסדרה דורגה בתור הסדרה המצוירת ה-24 הגדולה ביותר בין מאה סדרות האנימציה המובילות של IGN.
הפצה וביקורת > מדיה ביתית

ב-4 ביולי 2002, "Warner Home Video" הפיצה ארבעה פרקים מהסדרה בקומפילציית DVD לאזור 1. בהמשך הם הוציאו את כל 25 הפרקים ב-DVD באזור 1 ב-16 במרץ 2004 בשם "סקובי-דו, איפה אתה? עונות 1–2 המלאות". העונה השלישית יצאה ב-10 באפריל 2007, והורכבה מפרקים שהופקו בשנת 1978, ושבהמשך עברו סינדיקציה כחלק מהסדרה "המופע של סקובי-דו".
ב-9 בנובמבר 2010, "Warner Home Video" הפיצה את "סקובי דו, איפה אתה?: הסדרה המלאה". הסט כלל שמונה דיסקים שהכילו את כל 25 הפרקים של הסדרה בנוסף ל-16 הפרקים שהופקו בשנת 1978. הסט נארז במהדורת אספנים מיוחדת בצורת העתק של "מכונת המסתורין", וכלל גם דיסק בונוס מיוחד ומלא בחומר חדש וארכיוני. הסט הופץ מחדש ב-13 בנובמבר 2012.
החל מה-27 בינואר 2009, "Warner Home Video" הפיצה תקליטורי DVD בנות דיסק אחד לכל ארבעה פרקים בתוספת פרק של הסדרה "שאגי וסקובי-דו מוצאים רמז!". ארבעה כרכים יצאו עד ה-19 באוקטובר 2010.
הערות שוליים

↑  "Super '70s and '80s: "Scooby-Doo, Where Are You!"—Larry Marks, theme song singer, season 1". Retrieved 14 November 2015.
↑  "Scooby-Doo, Where Are You! (Animated TV Series)". AllMovie. Retrieved November 23, 2012.
↑  "Scooby-Doo, Where Are You?". British Film Institute. Retrieved November 23, 2012.
↑  Jensen, Jeff (1995-01-16). "Hanna-Barbera toons in to reclaim heritage; studio lays plans to nurture brands, merchandise". Advertising Age: 4.
↑  איטרציות מאוחרות יותר של הסדרה הוסיפו מקף לאיות שם הדמות "סקובי-דו". עם זאת, הסדרה המקורית והספין-אופים הראשונים לא השתמשו במקף.
↑  Lenberg, Jeff (2006). The Encyclopedia of Animated Cartoons. New York: Facts of File. ISBN 0-8160-6599-3. pp. 618–619.
↑  Cronin, Brian (September 25, 2013). "TV Legends Revealed - Jinkies! The Mysterious Origins of 'Scooby-Doo'". Comic Book Resources. Retrieved August 5, 2015.
↑  Mikkelson, Barbara (May 22, 2006). "Scooby-Doo, What Is You?". Snopes.com. Retrieved August 5, 2015.
↑  Shostak, Stu (05-02-2012). "Interview with Joe Ruby and Ken Spears". Stu's Show. Retrieved 03-18-2013.
↑  Channel4 - 100 Greatest Cartoons. Archived September 3, 2005, at the Wayback Machine
↑  channel4.com - one hundred greatest kids tv. Archived February 4, 2007, at the Wayback Machine
↑  "Top 100 Animated Series—Scooby-Doo, Where Are You!". IGN.com. Retrieved December 11, 2012.
↑  "Scooby Doo, Where Are You! - The Complete First and Second Seasons : DVD Talk Review of the DVD Video". Dvdtalk.com. 2004-03-16. Retrieved 2014-03-10.
↑  "Scooby Doo, Where Are You! - The Complete Third Season : DVD Talk Review of the DVD Video". Dvdtalk.com. Retrieved 2014-03-10.
↑  "Warner Home Video Unleashes Classic Animated Fun with the Third and Final Season of Scooby-Doo, Where Are You! on DVD April 10, 2007". Business Wire. Berkshire Hathaway. January 17, 2007. Retrieved July 4, 2019.
↑  Lacey, Gord. "Scooby-Doo, Where Are You! - Complete Series Announced - Mystery Machine Packaging!". Archived from the original on 15 October 2012. Retrieved 11 December 2012.
↑  "Scooby-Doo, Where Are You! DVD news: Announcement for Scooby-Doo, Where Are You! - Season 1, Volume 4: Spooked Bayou". TVShowsOnDVD.com. Archived from the original on 2014-01-06. Retrieved 2014-03-10.
מימין לשמאל: סקובי-דו, פרד, דפני, שאגי וולמה.
גידי קאניוק

גידי קאניוק (נולד ב-11 בפברואר 1993) הוא כדורגלן ישראלי המשחק בעמדת הקשר בהפועל רמת גן.
קריירה

קאניוק התחיל את הקריירה שלו בקבוצת הילדים של מכבי תל אביב ובגיל 14 עבר למחלקת הנוער של מכבי פתח תקווה. ב-27 באוקטובר 2010 ערך את הופעת הבכורה שלו בקבוצה הבוגרת, כשנכנס כמחליף בניצחון 3–2 בדרבי מול הפועל פתח תקווה במסגרת גביע הטוטו. ב-16 באפריל 2012 ערך את הופעת הבכורה שלו בליגת העל, בהפסד 0–1 להפועל באר שבע, ועד לסיום העונה הוא שותף בכל שאר המשחקים, אך קבוצתו ירדה לליגה הלאומית.
בעונת 2012/2013 הפך לשחקן מרכזי במועדון ועזר לה לעלות בחזרה לליגת העל, כאשר במקביל המשיך לשחק בקבוצת הנוער. ב-18 בינואר 2014 הבקיע את שער הבכורה שלו בליגת העל, בתיקו 2–2 נגד בני יהודה תל אביב. בשנת 2016 זכה עם הקבוצה בגביע הטוטו הרביעי שלה.
ב-11 ביולי 2017 חתם לשנתיים וחצי בפחטקור טשקנט מליגת העל האוזבקית. ב-31 בינואר 2018 הועבר בהשאלה למכבי תל אביב וחתם עד סוף העונה, עם אופציה לרכישת כרטיסו. ב-12 במרץ 2018 ערך את הופעת הבכורה שלו במועדון, כאשר נכנס כמחליף בניצחון 2–0 על קבוצת נעוריו מכבי פתח תקווה. ב-21 במאי 2018 כבש את שערו היחיד במועדון, בניצחון 2–0 על בני יהודה במחזור האחרון של עונת 2017/2018.
ב-5 באוגוסט 2018 חזר למכבי פתח תקווה וחתם על חוזה בהשאלה לעונה אחת במועדון. בעונת 2018/2019 כבש חמישה שערי ליגה, בנוסף לשמונה בישולים, אך בסופה ירדה מכבי פתח תקווה לליגה הלאומית. ב-30 ביולי 2019 שוחרר רשמית מחוזהו בפחטקור.
ב-5 בספטמבר 2019 חתם בהפועל חיפה. ב-16 בספטמבר כבש את שער הבכורה שלו בניצחון 2–0 על בית"ר ירושלים.
ב-20 ביולי 2020 חתם בבורי ראם יונייטד התאילנדית לשנתיים. ב-26 בספטמבר, במשחק הבכורה שלו, כבש שער ניצחון ב-0–1 על סופאנבורי.
ב-19 בדצמבר 2020 עבר לנקהון רצ'סימה, גם היא מהליגה התאילנדית. את הופעת הבכורה ערך ב-27 בדצמבר בניצחון קבוצתו 0–2 על ראיונג.
ב-13 באפריל 2021 חתם בצ'ון בורי התאילנדית. ב-12 בספטמבר כבש שער בכורה בתיקו 3-3 נגד מואנג טונג.
ב-19 במאי 2022 חזר להפועל חיפה וחתם בה לשנתיים.
ב-3 ביולי 2023 חתם לעונה אחת בבית"ר ירושלים, אך ב-13 בספטמבר חתם בהפועל רמת גן מהליגה הלאומית, שהציעה לו את אחת המשכורות הגבוהות ביותר בליגה הלאומית.
הערות שוליים

↑  יניב טוכמן‏, גידי קאניוק חתם במכבי תל אביב. מכבי פתח תקוה: "נתבע אותו אישית", באתר וואלה, 31 בינואר 2018
↑  איציק יצחקי‏, מכבי פתח תקוה: גידי קאניוק חתם רשמית. ברקת דורשת דמי השאלה על גיא מלמד, באתר וואלה, 5 באוגוסט 2018
↑  יגאל גולדשטיין, ‏גידי קאניוק עזב את פחטקור, באתר ערוץ הספורט, 30 ביולי 2019
↑  יגאל גולדשטיין, ‏גידי קאניוק חתם לעונה אחת בהפועל חיפה, באתר ערוץ הספורט, 5 בספטמבר 2019
↑  דורון בן דור, ‏גידי קאניוק חתם לשנתיים בבוריראם יונייטד התאילנדית, באתר ONE‏, 20 ביולי 2020
↑  מערכת ONE, ‏יעד חדש: גידי קאניוק חתם בצ'ונבורי התאילנדית, באתר ONE‏, 13 באפריל 2021
↑  גידי קאניוק חתם לשנתיים בהפועל חיפה, באתר ערוץ הספורט, 19 במאי 2022
↑  יגאל גולדשטיין, ‏גידי קאניוק חתם לעונה בבית"ר ירושלים, באתר ערוץ הספורט, 3 ביולי 2023
↑  תומר חבז, ‏רשמית: גידי קאניוק חתם לשנתיים בהפועל ר"ג, באתר ONE‏, 13 בספטמבר 2023
↑  תומר חבז, ‏גידי קאניוק על סף חתימה בהפועל רמת גן, באתר ONE‏, 12 בספטמבר 2023
אבבה ביקילה

אַבֶּבֶּה בִּיקִילָה (באמהרית: አበበ ቢቂላ‏; 7 באוגוסט 1932 – 25 באוקטובר 1973) היה אתלט אתיופי, פעמיים ברציפות אלוף אולימפי בריצת מרתון, באולימפיאדת רומא ובאולימפיאדת טוקיו. הוא האתלט האפריקאי השחור הראשון שזכה במדליית זהב אולימפית, הראשון שסיים ראשון במרתון האולימפי פעמיים והראשון בשורה ארוכה של רצים מצטיינים למרחקים ארוכים מאפריקה בכלל ומאתיופיה בפרט.